M. Dzurinda, predseda vlády SR: ( (2002-03-21):
Vážený pán poslanec Benkovský, vraciame sa k našej vzájomne nielen obľúbenej téme, ale k téme, ktorú rovnako ako vy, aj ja považujem za vážnu. Aby som to v stručnosti len zrekapituloval. My sme sa zriadením, potenciálnym zriadením úradu, o ktorý sa interesujete, zaoberali na rokovaní vlády už 28. februára 2001. V prílohe uznesenia, konkrétne pod bodom 5.1.2 národná úroveň je úloha č. 4 pre ministra hospodárstva: pripraviť návrh legislatívnej normy na zriadenie Národného úradu pre cestovný ruch. Termín realizácie 2002. Vy ste potom rokovali na Národnej rade a prijali ste pre nás isté odporúčania alebo žiadosť, ktorá sprísňuje, sprísňuje z toho termínového hľadiska realizáciu, kde je želanie Národnej rady k 1. januáru 2002. Aj preto sme sa na rokovaní vlády touto témou zaoberali už 24. októbra minulého roku. Minister hospodárstva v tom termíne predložil návrh na zriadenie Národného úradu pre cestovný ruch Slovenskej republiky ako ústredného orgánu štátnej správy. Vzhľadom na nejednotnosť názorov sme počas rokovania tento bod prerušili s tým, že bolo veľké množstvo názorov, vláda bola zjavne nejednotná, či toto je hlavný problém, ktorý prinesie obrat v rozvoji cestovného ruchu, či nie je efektívnejšie prijať niektoré iné rozhodnutia. Ale rozhodli sme sa, že dokončíme rozpravu a rozhodneme po tom, ako nám svoje stanoviská povedia viaceré poradné orgány vlády. A tak vás dnes chcem informovať, že prvým takýmto orgánom, ktorý rokoval o téme, bola Hospodárska rada vlády 3. decembra minulého roku a následne už tohto roku Porada ekonomických ministrov 14. januára, ktorá prerokovala analýzu vývoja cestovného ruchu v Slovenskej republike z hľadiska zriadenia Národného úradu pre cestovný ruch. Porada ekonomických ministrov odporučila ministrovi, aby niektoré postrehy a pripomienky z Porady ekonomických ministrov dopracoval a predložil vláde. Predpokladám, že vláda sa v krátkom čase týmto materiálom bude zaoberať a vlastne dorokuje to, o čom v októbri minulého roku rokovať začala. Teda treba čestne priznať, že nebolo v našej moci, ale nie v ochote alebo neochote, vyhovieť skrátenému termínu 1. január 2002, ale to, čo sme si sami stanovili v uznesení vlády a čo platí na tento rok, chceme každopádne naplniť. Pán poslanec, možno mi nebudete zazlievať, ak vám dve, tri minúty poskytnem ešte v tomto časovom priestore možno taký kompaktnejší alebo komplexnejší pohľad na danú tému. Jednou z príčin, kvôli ktorým tak trošku možno nenapredujeme razantne, ako by sa vám to páčilo, je prebiehajúca reforma verejnej správy a v tejto súvislosti aj istá tendencia skôr znižovať, utlmovať počty úradov, ako ich zvyšovať. Už to, že nemáme alebo sme dosiaľ neboli schopní si vykreovať profesionálne, odborne jednotný názor, to je tiež realita a nejde to ani po ministerských kluboch, ide to vyslovene po názorovej línii jednotlivých členov vlády. Zároveň ale chcem uviesť, že považujeme túto problematiku za veľmi vážnu, pričom exaktne nemusí to riešenie spočívať len a len v oblasti inštitucionálneho usporiadania. To, že tomu venujeme náležitú pozornosť, vás mohlo presvedčiť aj schvaľovanie štátneho rozpočtu na rok 2002. Národný program cestovného ruchu tu bol pojatý ako prioritné odvetvie a následne boli vyčlenené finančné prostriedky vo výške viac ako 263 mil. Sk. Na posilnenie marketingových aktivít budeme rozširovať zastúpenia Slovenskej agentúry pre cestovný ruch v ďalších krajinách Európy ako napríklad vo Varšave, Berlíne, Budapešti, Amsterdame, Paríži. Vo zvýšenej miere budeme podporovať malých a stredných podnikateľov, pôsobiacich v oblasti cestovného ruchu. Spracujeme regionalizáciu cestovného ruchu ako rozvojový koncepčný dokument. A ešte jedna veta. Chcem uviesť, že v roku 2001 sme dosiahli priaznivé výsledky v oblasti devízových príjmov zahraničného cestovného ruchu, keď tieto oproti roku 2000 vzrástli o 36,5 %, čo pri znížení devízových výdavkov znamenalo zvýšenie aktívneho salda na dvojnásobok oproti roku 2000. Hovorím to len preto, aby som ukázal, že na rozvoj cestovného ruchu má vplyv mnoho, mnoho nespočetných faktorov. Ale vrátim sa k téme. Chcem, aby sme o materiáli, ktorý bol rozpracovaný, prešiel Hospodárskou radou, Poradou ekonomických ministrov, v krátkom čase rozhodli vo vláde a budete poznať naše definitívne rozhodnutie. Všetko, pán predsedajúci.